Тай Чи: За здраве или като бойно изкуство?
Чън стил Тай чи – ползи за здравето и ефективност на бойните приложения
-----------------------------------------------------------------------


Тай Чи е система, създадена от обобщаването на същността на други техники и методи за поддържане на здравето, комбинирани с теорията за ин и ян.  Чрез активиране на първоначалната ци, подсилване на централната ци и поддържане на духа, Тай Чи може да постигне огромни резултати както в поддържането на здраво и силно тяло, така и в развиването на умения за самозащита.

В Тай Чи умът е релаксиран и фокусиран в дантиен. Това е важна медитативна техника за постигане на високо ниво на контрол върху ума.  Това състояние на ума помага на практикуващия да бъде постоянен в практиката си. С постоянни тренировки в такова релаксирано състояние на ума ци може да се приложи върху тялото и движенията, да се насочи към дантиен, към уейлу и останалите части на тялото. Когато ци изпълва органите, тя подхранва цялото тяло с жизнена енергия. Това помага да се лекуват болести и засилва тялото.

С редовна практика, циркулацията на ци ще се подобри. С добра релаксация на цялото тяло, микроциркулацията се подобрява. Това подобрява условията за обмен на веществата от и към капилярите. От своя страна това води до по-ефективно усвояване на кислорода и намалено натрупване на млечна киселина. Забавя умората и ускорява възстановяването.  В Тай Чи практикуващият трябва да вдишва и издишва бавно, равномерно и дълбоко. Това засилва движенията на диафрагмата и коремните мускули. Също така регулира междуребрените мускули, участващи в процеса на дишане. Този начин на дишане увеличава еластичността между дробовете и гръдния кош, което води до увеличаване на техния капацитет и на повърхността на алвеолите и капилярите. Така значително се подобрява обменът на кислород и въглероден диоксид.

Все пак тези ефекти не се постигат за един ден. Без значение какъв сте – мъж или жена, млад или стар – доброто здраве и дълголетието могат да бъдат постигнати единствено чрез неуморни тренировки с правилни позиции и движения.
Ефектите на Тай Чи върху уменията за самозащита
-----------------------------------------------


Чън стил Тай Чи е уникална система за самозащита. Тя е запазила оригиналните си характеристики след триста години. Тази система се базира на осем основни категории техники: Пън (париране), Лю (отвеждане), Дзи (притискане), Ан (бутане), Цай (сграбчване), Лие (разсичане), Джоу (лакът), Као (блъскане). Всички техники следват основните принципи  за „прилепващи”, „свързващи” и „следващи” движения, изпълнени с вътрешна енергия, движена с въртене по спирала.

В „За боя” Чън Син посочва, че „Има много системи бойни изкуства. Въпреки, че като цяло те се различават, всички се базират на факта, че силният побеждава слабия и бавният губи от бързия. Силата побеждава слабостта. Бавните биват побеждавани от бързите. Факторите за победа се определят от вродена способност вместо от придобити умения. Когато казваме да използваме четири унции за да отклоним хиляда паунда, това определено не е да победим с голяма сила. Погледнете старец, който се бие с тълпа, това бързина ли е в действителност? Затова бойните техники в Тай Чи не са демонстрация на сила. Те са демонстрация на умения.“

С редовна и упорита практика ученикът може да очаква много да засили вътрешната си ци. Когато това е постигнато, може да се разглеждат следните три вида прояви на спирална въртяща сила за бойни цели в Чън стил Тай Чи, а именно „въртящ момент”, „проникваща сила” и „неутрализиращо отместване”. „Въртящ момент” е силата, която съдържа постоянна отблъскваща сила за отбиване на мощни атаки. При контакт, човек първо неутрализира директната атакуваща сила. Ако има някакви останки от атакуващата сила, човек може да добави допълнително сила, за да подсили момента, така че опонентът ще залитне и ще се прекатури. Ако опонентът усети, че атаката му е неутрализирана и се оттегли веднага, човек може да го последва и да добави допълнителна гонеща сила, така че опонентът да бъде заключен и да се прекатури назад. Тази техника се нарича „поведи го навътре, остави го да изпадне в празнотата и затвори го и го освободи”. „Проникващата сила” е натрупана сила. Тя се активира по време на офанзивно приложение чрез добавяне на въртене към атакуващото движение. Точно като куршум, който се ускорява чрез въртене, този вид сила има огромно въртене и проникваща мощ. „Неутрализиращо отместване” се използва когато сте сграбчени и контролирани от противника. С този вид сила човек следва посоката на атака с въртене по спирала, избягвайки силата на противника и свързвайки се с неговото празно място. Изпълнете празнотата в атаката на противника, така че силата му да бъде неутрализирана. Такава неутрализация може също да създаде подходяща позиция за контраатака.